**פרשת בשלח**

**העמק דבר שמות פרק יג**

(יט) ויקח משה וגו'. הפסוק הזה אינו במקומו הראוי לו, אלא בצאת ישראל מרעמסס, שהרי לא היה ארונו של יוסף עומד בסכות, אלא בא ללמדנו הא דתניא במכילתא יוסף זכה לקבור את אביו כו' מי לנו גדול מיוסף שלא נתעסק בו אלא משה כו' ולא עוד אלא שעם יעקב עלו עבדי פרעה זקני ביתו ועם יוסף עלה הארון והשכינה והכהנים והלוים וכל ישראל ושבעה ענני כבוד, ולכאורה מה שייכות היו כל הדברים הנפלאים הללו לארונו של יוסף, וכי בשביל יוסף הלכו והלא בשביל ישראל הלכו, אלא כמו שביארנו בפ' ויחי דגם העולים לקבורת יעקב לא כולם עלו לכבודו של יעקב אלא הרבה עלו לכבודו של יוסף, ומהם בצווי יוסף לשמירה, ומ"מ נחשב הכל לכבודו של יעקב ע"ש, כך בארון יוסף כל מה שעלה עמו נחשב הכל לכבודו, מש"ה סמך הכתוב עצמות יוסף לכאן, משום דבסוכות החל כבוד ה' להופיע עם העננים, ונחשב כאלו באו בשביל עצמות יוסף:

**העמק דבר שמות פרק יד**

(ח) ויחזק ה' וגו'. לפי סדר הכתוב היה ראוי לכתוב תחלה ויחזק ה' וגו' ואח"כ ויאסור את רכבו וגו', אלא תחלה נתחזק לבו מעצמו בזה ששמע כי בורחים הם, והיה מצד הטבע לחזק לבבו לעשות מה שעשה, אך אחרי שבא קרוב לישראל וראה והבין כי באמת בני ישראל יוצאים ביד רמה, כמעט נפל לבבו, אבל אז ויחזק ה' וגו':

ובני ישראל יוצאים ביד רמה. אינם בורחים כלל, אלא הולכים לאט, ומש"ה השיגם פרעה:

(ט) וירדפו מצרים. היינו המון מצרים:

אחריהם. אחרי פרעה וחילו, שגם המה כאשר נודע להם שאין דעת ישראל לשוב, מה שלא עלה על דעתם, וירדפו ליקח את אשר להם:

*(י) ופרעה הקריב. לישראל, וכל זמן שהיה פרעה רחוק, ומצרים אחוריהם, ולא ראו ישראל את המון רבה של מצרים, לא נתיראו ישראל מחיל פרעה שהרי כבר אמר ה' ואכבדה בפרעה ובכל חילו, והיו סבורים שילחמו עם חיל פרעה והקב"ה יגביר אותם, ואת המון מצרים לא ראו כלל, ועתה כאשר הקריב פרעה וחילו, והמון מצרים אחריהם, שוב ראו כל ישראל אשר מצרים נוסע אחריהם. מה שלא עלה על דעתם, ע"כ וייראו מאד, ויש מהם ויצעקו וגו':*

(יח) וידעו מצרים כי אני ה'. באשר עד כה לא נודע למצרים ע"י המכות כי אם לפרעה ועבדיו שראו איך באו המכות ואיך הלכו, משא"כ כל יושבי מצרים, ועתה ידעו גם המה:

בהכבדי בפרעה. והנה באמת היה נס קריעת ים סוף והצלת ישראל רבה מאד מהשבת המים, שהיה כטבע המים לשוב לאיתנם, ומש"ה אנחנו מזכירי' הנס קריעת י"ס, אבל המה לא הכירו הנס והשגחתו ית' אלא בהשבת המים, כמש"כ לעיל שחשבו שהיה בשעת נפילת מי הים, אבל כשראו ששב המים מן הצד באותה שעה שעמדו בתוך הקריעה, בזה נודע להם השגחתו ית':

(כג) וירדפו מצרים ויבאו אחריהם. היינו כל מצרים הלכו אחריהם אבל רק כל סוס פרעה וגו' אל תוך הים. רק המה נכנסו כולם למקום הבקיעה ולא כל מצרים, אלא כמה מהם נכנסו וכמה עוד לא הגיעו ליכנס:

(כז) לאיתנו. אין הפי' לתקפו כאשר היה כפרש"י, שהרי בסמוך כתיב עוד הפעם וישובו המים ויכסו וגו', אלא הפי' לאיתנו, וכך הפי' לתקפו דתניא במכילתא, למקום עיקר המים שהוא הים במלואו, וכטבע החלק שנפרד מן הכלל שהוא שב בסור הסיבה המפרדת אל מקורו, אבל עדיין לא שבו המים כ"א לאט לאט, ומזה הגיע וינער ה' את מצרים בתוך הים. המון העם שהלכו ברגל נערו בהם, אבל הרכב והפרשים עדיין לא נשטפו, כי דרך סוסים לשוט בטוב על פני המים, והיו יכולים לילך הלאה, וגם כמה מהמון מצרים שהיו סמוכים ליבשה ניצולו באמת במה ששטו על המים בחזרה, וזה היה כפי ההשגחה על כל א' וכמו שיבואר להלן ל"א, אח"כ

(כח) וישבו המים ויכסו וגו'. אז נשקעו כולם:

(ל) וירא וגו' מת על שפת הים. אין לפרש שראו שכבר מתו, דא"כ כל הכתוב למותר, וממילא מובן דאחר שנטבעו מתו, וגם מאי נ"מ במה שראו, אלא פי' מת, שהולכים למיתה, וראו שמפרפרים בכמה מיני מיתות, וכך מבואר במכילתא מת מיתות משונות מיתות חמורות זו מזו. ומש"ה כתיב ישראל ולא בני ישראל, אלא משום שהמה הגדולים שבישראל התבוננו על ההשגחה מי מת בזה האופן ומי מת בזה האופן, ומזה הגיע אשר

(לא) וירא ישראל את היד הגדלה אשר עשה ה' במצרים וייראו העם את ה'. א"א לפרש שראו הנס שעשה, דא"כ יותר היה ראוי לומר אשר עשה ה' לישראל, שהרי עיקר הנס היה הצלת ישראל ולא טביעת מצרים, ותו מה שייך לזה הראיה יראה, וכי משום הצלה ונס הגיע פחד ה', וגם מה זה נתפעלו עתה בקריעת ים סוף יותר מיציאת מצרים בפלא, אלא הענין כמו שדרשו במכילתא והגדה היד הגדולה שהיו חמשים מכות או מאתים מכות, ודרשו מדכתיב היד, ולכאורה תמוה והרי כ"פ כתיב יד חזקה ולא נדרש מאומה, אלא עיקר הדרש הוא מדכתיב וייראו העם את ה', למדנו שממה שראו שהגיע לכל א' מרודפי ישראל מיתה משונה לפי מעשיו שהרעו לישראל בהיותם בקרבם, וע"ז אנו אומרים בברכת ק"ש את רודפיהם ואת שונאיהם בתהומות טבע, היינו חיל המלוכה נקראו רודפיהם שלא משנאה עשו אלא בעבודת המלוכה, אבל שאר המון מצרים מכונים שונאיהם, ומי שנתחייב ע"פ רשעו נטבע וגם מת בהשגחה במיתה הראויה לעונשו, ומזה בפרט נודע להם השגחתו ית' בפרטות על כל יחיד אפילו על גוים מכש"כ על עמו, מש"ה וייראו העם:

ויאמינו בה' ובמשה עבדו. שעד כה היה מקום עדיין לחשוב אולי כח משה בכשוף או בידיעת שמות הקודש גדול כ"כ לעשות כל המכות וגם קריעת ים סוף, אבל עתה שראו הגמול לכל אחד בהשגחה כפי מעשיו, האמינו כי אך יד ה' הוא, ומשה הוא עבדו ולא עושה מדעתו ח"ו:

**העמק דבר שמות פרק יז**

(ג) למה זה **העליתנו** ממצרים להמית אותי. לא אמרו **הוצאתנו** ממצרים כלשון התלונה לעיל י"ד י"א ט"ז ג', דבאמת כבר האמינו בה' שברצונו ית' יצאו, וכמש"כ לעיל בתלונה שלפני המן, אלא התלוננו על משה שבסיבתו כולם מתנהגים למעלה מן הטבע, כאשר כן הוא באמת, ומש"ה מי שאינו ראוי למעלה זו שנדרשת זהירות יתירה, הרי הוא חסר צרכיו וזה גורם להמית אותי וגו'. ומש"ה החלו בלשון רבים **העליתנו** היינו כל הקהל, וסיימו בלשון יחיד להמית **אותי**, היינו כל יחיד המתלונן על עצמו. ובזה מובן מה שכאן התלוננו על משה לבדו ולא על אהרן, משום שהבינו שרק מדת משה הביאם לזה:

ואת בני ואת מקני. באמת לא היו הבנים והמקנה צמאים כאשר יבואר בסמוך, אלא כדי להגדיל התלונה, או מפני הבושה שאם יאמרו שרק המה צמאים יהא ניכר שהוא מפני החטא, ע"כ אמרו כי גם בניהם ומקניהם צמאים:

(ה) *ומטך אשר הכית וגו'. בסנהדרין דף צ"ט יליף מכאן דהמעשה את חבירו לדבר מצוה כאלו עשה בעצמו, מדכתיב אשר הכית והלא אהרן הכה, וכבר ביארנו לעיל ז' י"ז שהיה באמת מטה אהרן ולא מטה משה, וגם ביארנו מנ"ל להגמ' זה, וא"כ יש לתת טעם שבחר הקדוש ברוך הוא במטה אהרן, והוא ע"פ דתנן במס' אבות והובא בפסחים פ"ד [נ"ד א'] דבאר הלז הוא מדברים שנבראו בע"ש בה"ש אלא שלא נתגלה עד היום, ואם כן אינו נס ממש בשינוי טבע הבריאה, שהרי מי שברא כל הטבע ברא זה הסלע והרי נשאר הסלע קיים ומוציא מים, כדאיתא בשבת פ"ב [ל"ה א'], וע"ע מש"כ בס' במדבר בפ' מי מריבה, מש"ה לא בא ע"ז מטה משה שנוצר לשדוד הטבע ממש, אבל במטה אהרן לא נעשה נס היאור ג"כ בשלמות כמש"כ במכת דם, ואף על גב שבמי מריבה היה ודאי מטה משה כמש"כ שם, היינו משום דשם בא לנס ממש, לשנות את המים שהי' בטבע הסלע כמש"כ שם, זהו דעת חז"ל בגמ', אבל ברבה שהביא רש"י חולק ע"ז וס"ל דמטה משה היה, וכבר ביארנו שם במכת דם שגם משה הכה במטהו וע"י נהפך לדם ממש ע"ש:*

(ו) ושתה העם. ולא אמר ה' המה ובניהם ובעירם, כמו שאמר בפ' חקת והשקית את העדה ואת בעירם, אלא הודיע הקדוש ברוך הוא בזה כי שקר טענו ולא היה צמאון אלא להם, שדרשו רעה ותבואם:

(ז) היש ה' בקרבנו אם אין. הדבר פלא איך נסתפקו אחרי רואם עמוד אש וענן ועוד הרבה נסים דכ"ע ידעי דלא עביד אלא קוב"ה, וגם כבר כתיב ויאמינו בה' ובמשה עבדו, אמנם יש ע"ז שני אופנים צודקים, חדא שידעו היטב שכעת ה' הולך עמם ועושה נסים, אבל כל זה אינו אלא בעוד משה חי וקים והקב"ה מוליך לימין משה זרוע תפארתו, אבל לא לעולם חוסן משה קיים בישראל, ואנו מחויבים להאמין שגם בלי נסים נגלים הקדוש ברוך הוא והשגחתו שורה בקרבנו, ועל דבר זה נסתפקו היש ה' בקרבנו בלי כח משה, ומשגיח עלינו בהליכות הטבע, ובשביל חסרון אמונה זו בא מלחמת עמלק ביחוד כאשר יבואר לפנינו, שנית נסתפקו אם יודע ה' מה שבקרבם אם צמאים המה או לא, וכ"ה ברבה היש ה' בקרבנו במעים שלנו, ובאמת שני האופנים הללו תלוים זב"ז, אם הקדוש ברוך הוא יודע מחסור כל אדם ממילא מובן שיכול לתקנו בהשגחתו, אף על גב שאינו ראוי לנס נגלה, וע"ע ס' דברים כ"ה י"ז בענין סמיכת פ' משקלות לזכירת עמלק:

(ח) ויבא עמלק. סיבת התעוררות עמלק ביחוד להלחם בישראל יבואר לפנינו פסוק י"ד. אמנם לשון ויבא עמלק מיותר, ומה מקרא חסר אם היה כתוב וילחם עמלק עם ישראל, וכמו דכתיב בספר במדבר כ"א וישמע הכנעני וגו' וילחם בישראל, ועי' במכילתא שדרשו חז"ל ע"ז הרבה. ונראה עוד ע"פ הפסיקתא פ' תצא, שהיינו דכתיב במשלי י"א מאזני מרמה תועבת ה' וגו' בא זדון ויבא קלון, וא"כ מתפרש מקרא זה דשני דברים עשה עמלק, תחלה שבא והביא קלון, היינו שהתלוצץ מישראל, ואח"כ הגיע גם למלחמה, והיינו דכתיב בפ' תצא זכור את אשר עשה לך עמלק אשר קרך בדרך, ופי' חז"ל מלשון קרירות, כמבואר בפ' שם, היינו שהתלוצץ מכל ענין היהדות, ובפ' תצא ביארנו עוד לשון ויזנב בך, דהאי בך מיותר, אלא **הפי' אשר קרך שהקרה כמה מישראל מאמונת ה' ותורתו הק', ואח"כ ויזנב בך, עם היהודים שנקררו מיהדות זינב כל הנחשלים אחריך, ושם מבואר יותר. ויהיה פי' וילחם עם ישראל לא כמשמעו מלחמת תנופה, שהרי אח"כ כתיב ויאמר משה אל יהושע צא הלחם בעמלק, ותו היה ראוי לכתוב וילחם בישראל, כמש"כ וישמע הכנעני וגו' וילחם בישראל, אלא הפי' וילחם עם ישראל, היינו עם כלל היהדות שרצה להסיר הרבה אנשים מהיהדות, וזהו עונש שהגיע לישראל שנכנסו לספק היש ה' בקרבנו אם אין,** וכסבורים שמי שאינו ראוי להנהגה נסית הרי הוא ככל הגוים בית ישראל, ומשום זה נענשו שבא עמלק, ומש"ה אמרו חז"ל בפסיקתא הנ"ל בעון משקלות בא גרוי האויב כמבואר בפירש"י שם, ושם יבואר עוד:

**(ט) ויאמר משה אל יהושע. רצה משה רבינו להראות לישראל כח השגחת ה' עליהם גם בלי נס נגלה, ע"כ סידר מלחמה זו בדרך הטבע. ובאשר לא נוצר משה רבינו לכך, ע"כ צוה את יהושע:**

**בחר לנו אנשים. גבורים כדרך מלחמה בדרך הטבע. ובת"י אי' אלו בעלי פקודיא, היינו גבורים במלחמתה של תורה, שהמה מסוגלים ביחוד למלחמה טבעית כמש"כ כ"פ:**

**אנכי נצב על ראש הגבעה ומטה האלהים בידי. באמת לא השתמש באותו מעשה במטה כלל, אבל הודיע ליהושע שיהא לבו חזק במלחמה טבעית, כי אף על גב שאם חלילה לא יהיה כדאי שיתגברו ישראל ע"י מלחמה טבעית, באשר אולי לא ישעבדו לבבם לאביהם שבשמים כאשר יבואר לפנינו, מכ"מ לא יפלו לשחת ח"ו, כי אם אז יהא מוכרח להתגבר ע"י המטה והוא נס נגלה, כי לא יטוש ה' את עמו. וכיב"ז היה במי מריבה כי היה צווי הקדוש ברוך הוא להוציא מים ע"י א' משני אופנים או בדרך הטבע או בדרך נס כאשר יבואר בהגיענו לשם ברחמי שמים, אלא דשם לא הצליח למשה לעשות בדרך הטבע, וכאן הצליח יהושע ואנשיו ונתגברו בהשגחה פרטית לפי חרב, משום שהשתעבדו לבבם לאביהם שבשמים ונתגברו:**

(י) ומשה אהרן וחור. תניא במכילתא והובא בר"ן במס' תענית שמשה רבינו גזר תענית צבור, ומשה עלה להתפלל עם אהרן וחור, ומכאן אמרו אין פוחתין משלשה בני אדם עוברין לפי התיבה בתענית צבור(א):

(יד) כתב זאת זכרון בספר. מה שאומר לך כי מחה אמחה וגו' תכתוב בספר, וגם ושים באזני יהושע. זה הענין, ולפי הנראה הוא מיותר, שהרי כל דבר ה' למשה נכתב בספר התורה גם בלי דבר ה' שיכתוב לזכרון, וגם ענין שים באזני יהושע אינו מבואר, אבל מתחלה יש לבאר גוף המאמר כי מחה אמחה את זכר עמלק, אם הכונה למלכות עמלק, על מה קבעו חז"ל מצות זכירה זו לדורות אחר שכבר נמחית מלכות הרשעה זו מן העולם, ואם אפי' יש איזה אנשים מזרע אומה זו בעולם מה זה ענין, ואם הכונה שיהא נשכח שמו וזכרו, זה א"א כלל, שהרי התורה נצחית והיא מזכרתו, אלא ע"כ הכונה תעודת עמלק בעולם, דזה ברור שלא לחנם התגרה עמלק עם ישראל, אשר בלי ספק לא נעלם ממנו כי לא בנקל יהיה יוכל לו, והלא מתעבר על ריב לא לו, אלא משום שראשית גוים עמלק, כדבר בלעם בעת הופע עליו אור רוה"ק, וע"כ אין הכונה שהיא האומה היותר מצלחת ומאושרת בעולם, שהרי מעולם לא היה עמלק כי אם ממלכה שפלה, אלא הענין דכמו שהיה מלחמת אמרפל וחבריו על אברהם אבינו ביחוד כמו שנתבאר מדיוק המקראות בס' בראשית, והוא משום שידעו שעל ידו נעשה עין משפט, היינו להוריד השגחה עליונה ע"פ המעשים, כך מאז יצאו ישראל ממצרים ומוכן היה לקבל את התורה, הרע לאוה"ע ביותר, ועמלק הוא ראשית גוים השונא את ההשגחה תכלית שנאה(א). והבטיח הקדוש ברוך הוא כי תגיע שעה שימחה זכר עמלק, היינו תכלית תעודתו, שתהיה הליכות הטבע חפשי בלי השגחה לפי מעשים, זה הרצון יהי נשכח מאוה"ע והיה ה' למלך על כל הארץ, וזהו ימות המשיח שיגיע ב"ב. ואמר ה' למשה כתוב זאת זכרון בספר, כאדם שמספר לבנו איזה מעשה להביא לבו למוסר, וכשמגיע לענין נחוץ ביותר שיהא מושרש בלבו, מדייק לו אביו ביותר ואומר זכור זה בני, אף על גב שרצונו שיזכור כל הענין, מכ"מ מעמידו ביותר על ענין נחוץ בספורו, כך כל התורה עלינו לזכור ע"י כתיבת ס"ת, אבל באשר אנחנו רואים שאמר הקדוש ברוך הוא למשה כתוב זאת זכרון בספר, עלינו להשכיל כי יש לנו לזכור זה הענין ביותר, כי הוא תכלית המבוקש שימלא כבוד ה' את כל הארץ, ועלינו להאמין כי עוד תבא זה השעה והיא ביאת המשיח. וע"ז אמר עוד ה' ושים באזני יהושע, הוא הגדת דבר סוד שבזה, והוא זמן הקץ שגלה לאזנו, והמובן שגם הוא יגלה למי שראוי לכך:

(טז) מדר דר. לדור דור מיבעי, אלא להורות כי לא מעתה נעשה זה החידוש, אלא מדור דור הקודם, והיינו משעה שבא אברהם אבינו בעולם החל להוריד השכינה למטה, וההשגחה החלה להתנוצצת וללחום עם כח הטבע לפי הדור: